গতকাল বেলা পৌনে ১২টায় শাহবাগ মোড় থেকে কয়েক হাজার শিক্ষার্থীর একটি মিছিল সায়েন্স ল্যাবরেটরির দিকে যেতে থাকে। কিছুক্ষণ পর লাঠি, লোহার পাইপ ও রাম দা-চাপাতি নিয়ে সায়েন্সল্যাব মোড়ে অবস্থান নেয় ঢাকা কলেজ ছাত্রলীগের অর্ধশতাধিক নেতাকর্মী। আইনশৃঙ্খলা বাহিনীর উপস্থিতিতেই ছাত্রলীগ শিক্ষার্থীদের ধাওয়া দিলে উত্তেজনা ছড়িয়ে পড়ে। সাধারণ শিক্ষার্থীরাও পাল্টা ধাওয়া দেন। পুলিশ টিয়ারশেল ছুড়ে উভয়পক্ষকে নিবৃত্ত করার চেষ্টা চালায়। এ ঘটনায় পুরো এলাকায় আতঙ্ক ছড়িয়ে পড়ে।